b"\n_START_ARTICLE_\nOldtidens Israels og Judeas historie\n_START_PARAGRAPH_\nHistorien til oldtidens Israel og Judea er historien til konged\xc3\xb8mmene Det forente konged\xc3\xb8mme Israel, Konged\xc3\xb8mmet Israel (Samaria) og Konged\xc3\xb8mmet Judea i Midt\xc3\xb8sten, fra deres framvekst og til Judea ble erobret av babylonerne. Bruken av navnet Judea ebbet ut i tidlig romersk tid, og henviser n\xc3\xa5 til et landomr\xc3\xa5de. Navnet Israel har derimot blitt f\xc3\xb8rt videre i den moderne staten Israel. Den fremste skriftlige kilden til Israel og Judeas historie er Bibelen, og oldtidshistorien henger derfor sammen i sp\xc3\xb8rsm\xc3\xa5lene rundt tekstkritisk bibelforskning og bibelkritikk, men er blitt i moderne tid utvidet og til dels korrigert med arkeologi. For en gjennomgang av etterkommerne av oldtidens Israel og Judea, se J\xc3\xb8disk historie. For historien til den moderne staten Israel, se Israels historie.\n_START_SECTION_\nGeografisk og kulturell bakgrunn\n_START_PARAGRAPH_\nIsrael og Judea var nabokonged\xc3\xb8mmer p\xc3\xa5 h\xc3\xb8ylandene i s\xc3\xb8rlige Levanten i l\xc3\xb8pet av jernalderen (ca. 1200-600 f.Kr.). Det geografiske omr\xc3\xa5det hvor de framsto var det sentrale palestinske bakkelandskapet, mellom kysten og dalen langs elven Jordan. Umiddelbart rett s\xc3\xb8r og \xc3\xb8st l\xc3\xa5 konged\xc3\xb8mmene Edom (rett s\xc3\xb8r for D\xc3\xb8dehavet), Moab (\xc3\xb8st for D\xc3\xb8dehavet), og med Aram i nord og Ammon i \xc3\xb8st. Til vest, ved kysten av Middelhavet, l\xc3\xa5 bystatene til filisterne. Umiddelbart nord for filisternes omr\xc3\xa5de strakte Israel seg ut mot kysten, og nord for dette kystomr\xc3\xa5det l\xc3\xa5 det ytterligere bystater som tilh\xc3\xb8rte f\xc3\xb8nikerne. _NEWLINE_Rundt disse relativt sm\xc3\xa5 konged\xc3\xb8mmene l\xc3\xa5 det store og mektige riker; i s\xc3\xb8rvest l\xc3\xa5 oldtidens Egypt og i nord\xc3\xb8st l\xc3\xa5 Assyria (storhetstid p\xc3\xa5 700-tallet og 600-tallet f.Kr.) og Babylonia, som ble avl\xc3\xb8st av Akamenide-dynastiet i Persia. Det var ogs\xc3\xa5 betydelig kontakt mellom alle disse rikene og folkene, og med bystatene i Hellas langs det nord\xc3\xb8stlige middelhavsomr\xc3\xa5det._NEWLINE_Som Edom og Moab snakket beboerne av Israel og Judea et vestsemittisk spr\xc3\xa5k, en st\xc3\xb8rre undergruppe av semittiske spr\xc3\xa5k. Som kulturen i Kanaan og folkene i Aram og Ammon dyrket de guden El. I motsetning til sine naboer i \xc3\xb8st og vest dyrket de ogs\xc3\xa5 en gud ved navn Jahve som ble identifisert med El, men var fiendtlig innstilt til guden Baal. I henhold til Bibelen betraktet folket i Israel og Judea seg som fremmede som hadde tatt landet fra kanaaneerne.\n_START_SECTION_\nOpprinnelse\n_START_PARAGRAPH_\nDe tidligste omtalene av navnet \xc2\xabIsrael\xc2\xbb kommer fra helt i slutten av bronsealderen i en egyptisk inskripsjon fra rundt 1207 f.Kr. Merneptahstelen ble reist for \xc3\xa5 feire en egyptisk seier over libyere og havfolkene, men omfatter ogs\xc3\xa5 et kort dikt eller hymne som lister opp seirer over ulike byer i Kanaan. I n\xc3\xa6rheten av slutten opptrer linjen: \xc2\xabIsrael er lagt \xc3\xb8de og hans avkom er ikke (lenger)\xc2\xbb. Dette \xc2\xabIsrael\xc2\xbb er blitt identifisert som et folk og det er meget sannsynlig at de ble lokalisert i de nordlige h\xc3\xb8ylandene, geografisk en del av hva som senere ble konged\xc3\xb8mmet Israel slik det er beskrevet i Bibelen._NEWLINE_Mot slutten av bronsealderen var de sentrale h\xc3\xb8ylandene ganske sparsommelig befolket med rundt 25 landsbyer og en befolkning p\xc3\xa5 rundt 12\xc2\xa0000 mennesker; men mot slutten av den f\xc3\xb8rste jernalderen, rundt 200 \xc3\xa5r senere, hadde antallet landsbyer \xc3\xb8kt til rundt 300 og befolkningen til opp mot 55\xc2\xa0000 innbyggere. Denne relativt raske veksten kan ikke bli redegjort for ved naturlig tilvekst; det inneb\xc3\xa6rer innvandring. Det er derfor antatt at Israel har sin opprinnelse gjennom en kompleks prosess som involverte hovedsakelig innf\xc3\xb8dte jordbruksfolk i Kanaan, men med bidrag fra innvandring fra andre folkegrupper som har blitt absorbert i den innf\xc3\xb8dte befolkningen._NEWLINE_Politisk manglet disse h\xc3\xb8ylandsomr\xc3\xa5dene noen tegn p\xc3\xa5 en sentralisert autoritet. Religi\xc3\xb8st manglet de noen tegn p\xc3\xa5 templer, helligdommer eller generelt en form for sentral religi\xc3\xb8s gudsdyrkelse, skj\xc3\xb8nt kultobjekter som er assosiert med den kanaaneiske guden El har blitt funnet. Levninger av steint\xc3\xb8y og keramikk er sterkt knyttet til tradisjonen fra den lokale sene bronsealderen. Det alfabetet som ble brukt (skj\xc3\xb8nt sv\xc3\xa6rt f\xc3\xa5 eksemplarer er blitt avdekket) er tidlig kanaaneisk. Bortimot den eneste mark\xc3\xb8rene som skiller landsbyene p\xc3\xa5 h\xc3\xb8ylandet fra de kanaaneiske stedene er frav\xc3\xa6ret av beinlevninger fra griser.\n_START_SECTION_\nReligion\n_START_PARAGRAPH_\nEndringen i forskernes forst\xc3\xa5else av den tidlige israelske kulturen har f\xc3\xb8rt til en andre betydelig endring i perspektivet som involverer karakteren i Jahve-kulten. Med endringen i perspektivet som ang\xc3\xa5r Israels bakgrunn i den kanaaneiske kulturen, har langvarige antagelser om den israelittiske religionen gradvis erodert. Guddommen Baal og Asjera er en del av Israels kanaaneiske arv, og prosessen som f\xc3\xb8rte fram til den israelittiske monoteisme hadde sin \xc3\xa5rsak i Israels brudd med sin egen kanaaneiske fortid og ikke kun for \xc3\xa5 unng\xc3\xa5 sine kanaaneiske naboer. Selv om Bibelen ganske n\xc3\xb8yaktig bevitner eksistensen av en israelittisk dyrkelse av Baal og kanskje ogs\xc3\xa5 Asjera er denne dyrkelsen ikke s\xc3\xa5 mye noe som omhandler israelittisk synkretisme med religi\xc3\xb8s praksis fra kanaaneiske naboer, slik en del bibelske avsnitt avbilder det, som det var eksempel p\xc3\xa5 en eldre israelittisk religion.\n_START_SECTION_\nDemografisk historie\n_START_PARAGRAPH_\nI l\xc3\xb8pet av 700-tallet f.Kr. hadde Israels befolkning i nord vokst til rundt 350\xc2\xa0000 innbyggere. P\xc3\xa5 den tiden da Omris familie styrte, kan det ogs\xc3\xa5 ha v\xc3\xa6rt et st\xc3\xb8rre antall da Israel hadde tapt Hasor, Tel Dan, og Betsaida til Damaskus, og Megiddo og Taanak ble herjet av Hasael, konge av Aram-Damaskus, noe som f\xc3\xb8rte til en avbefolkning av Jisreeldalen. Under omridene var Israel den mest befolkningsrike staten i Levanten, antagelig st\xc3\xb8rre enn selv Damaskus, men etter krigene med Damaskus og statskuppet til Jehu, var det antagelig Aram-Damaskus som ble den st\xc3\xb8rste staten. S\xc3\xa5ledes, under omridene kan befolkningen i Israel ha v\xc3\xa6rt p\xc3\xa5 opp til 500\xc2\xa0000 innbyggere._NEWLINE_I s\xc3\xb8r var det langt mindre befolket. Judeas befolkning, som selv f\xc3\xb8r sammenbruddet i nord, hadde v\xc3\xa6rt lav, vokste kanskje 500 prosent til rundt 120\xc2\xa0000 mennesker. Dette betyr at den tidligere st\xc3\xb8rrelsen av Judea f\xc3\xb8r regimet til Akas hadde v\xc3\xa6rt p\xc3\xa5 knappe 24\xc2\xa0000 mennesker i s\xc3\xb8r med rundt 96\xc2\xa0000 som kom som flyktninger fra nord, rundt en tredjedel av totalen av den tidligere befolkningen. Det vil antyde at befolkningen i Judea var mindre enn en tyvendedel av det nordlige konged\xc3\xb8mmet. I l\xc3\xb8pet av 900-tallet f.Kr. kan det ha v\xc3\xa6rt enda mindre i antall mennesker._NEWLINE_Den store befolkningen etter at Israel gikk under varte ikke. H\xc3\xa6rtokt fra Assyria mot Hiskia, og den pest som kom med denne krigen (Hiskia selv slapp bare s\xc3\xa5vidt unna) reduserte befolkningen med bortimot 50\xc2\xa0000, og f\xc3\xb8rte s\xc3\xa5ledes til slutten for monarkiet. Judeas befolkning, basert p\xc3\xa5 rimelige anslag fra folketall fra den tiden, var p\xc3\xa5 rundt 75\xc2\xa0000, hvor rundt 20 prosent (15\xc2\xa0000) levde i Jerusalem._NEWLINE_Jeremias bok i Bibelen rapporterer at totalt 4\xc2\xa0600 mennesker ble sendt i landflyktighet til Babylon. Kongeb\xc3\xb8kene i Bibelen antyder at det var 10\xc2\xa0000, og deretter 8\xc2\xa0000. En del forskning har antydet at de 4\xc2\xa0600 representerte overhodene av husholdningene og at 8\xc2\xa0000 var det totale antallet mens de 10\xc2\xa0000 kan v\xc3\xa6re rundet av oppover som et sekund\xc3\xa6rt antall. Jeremias bok gir ogs\xc3\xa5 antydninger om at et tilsvarende antall kan ha flyktet til Egypt. Gitt disse tallene kan det tyde p\xc3\xa5 at 3/4 av befolkningen i Judea ble igjen._NEWLINE_De som kom tilbake p\xc3\xa5 tiden til profetene Esra og Nehemja skal etter sigende ha v\xc3\xa6rt opptil 500\xc2\xa0000 mennesker, muligens i l\xc3\xb8pet av en periode p\xc3\xa5 100 \xc3\xa5r. S\xc3\xa5ledes, av 50 prosent av den totale befolkningen i den persiske tiden i det besk\xc3\xa5rete og avgrensede omr\xc3\xa5det Yehud (for \xc3\xb8vrig et arabisk flertallsord for j\xc3\xb8der) er beregnet til rundt 100\xc2\xa0000, kanskje s\xc3\xa5 mye som 150\xc2\xa0000 i tiden etter det babylonske fangenskapet. Av disse kan man anta at halvparten praktiserte monoteisme, mens den andre halvparten praktiserte den eldre kanaaneiske polyteisme fra f\xc3\xb8r det babylonske fangenskapet. Gitt at Yehud ikke omfattet Beer Sheva eller Hebron, som da var underlagt edomittene, er det mulig at befolkningen innenfor grensene til det gamle Judea var dobbelt av dette, det vil si rundt 240\xc2\xa0000 mennesker. Med befolkningen i Israel, som var rundt 10 ganger st\xc3\xb8rre enn den i s\xc3\xb8r kan den totale befolkningen som levde innenfor grensene av konged\xc3\xb8mmene Israel og Judea p\xc3\xa5 slutten av den persiske tiden til sammen ha strukket seg opp til 3 millioner, det samme antallet som l\xc3\xb8selig er det samme som p\xc3\xa5 tiden av det store j\xc3\xb8diske oppr\xc3\xb8ret. P\xc3\xa5 denne tiden var det beregnet at antallet j\xc3\xb8der kan ha v\xc3\xa6rt en tiendedel av den totale befolkningen i Romerriket, l\xc3\xb8selig beregnet til mellom 50 og 60 millioner mennesker, og at antallet av j\xc3\xb8der i diaspora som hovedsakelig levde i Egypt, Syria og Lilleasia (dagens Tyrkia) var omtrent det samme antallet til det antallet som levde i landet Israel. Disse tallene er l\xc3\xb8selig beregnet og representerer ikke faktiske folketellinger, men blir oppgitt som en antydning.\n_START_SECTION_\nHistorie\n_START_PARAGRAPH_\nIsraelittene var if\xc3\xb8lge Bibelen etterkommerne til patriarken Jakob og hans tolv s\xc3\xb8nner. De tolv stammene i Israel stammet fra ti av hans s\xc3\xb8nner og to av hans s\xc3\xb8nnes\xc3\xb8nner. Levis stamme omfattet prester og tempeltjenere og ble ikke regnet med blant de tolv stammer. Jakobs bestefar Abraham var blitt lovet at hans etterkommere skulle f\xc3\xa5 det landomr\xc3\xa5det som ble til landet Israel. Abraham ble if\xc3\xb8lge beretningen ogs\xc3\xa5 stamfar til blant annet ismaelittene, midianittene og til edomittene. _NEWLINE_Bibelen forteller at Jakob og elleve av s\xc3\xb8nnene kom til Egypt etter at s\xc3\xb8nnen Josef hadde v\xc3\xa6rt der en stund. I Egypt \xc3\xb8kte israelittene i antall. Med tiden tvang egypterne dem til \xc3\xa5 utf\xc3\xb8re slavearbeid og behandlet dem d\xc3\xa5rlig. Det var da Moses stod frem som deres profet og befrier. Det fortelles at israelittene deretter oppholdt seg i \xc3\xb8rkenen i mange \xc3\xa5r hvor de mottok De ti bud, Moseloven og forskriftene for sin religionsut\xc3\xb8velse. Moses' bror Aron ble den f\xc3\xb8rste yppersteprest._NEWLINE_Moses var israelittenes leder fram til like f\xc3\xb8r de gikk inn i det lovede land, det landomr\xc3\xa5de som Gud (Jahve) etter sigende hadde lovet dem. Moses selv d\xc3\xb8de i omr\xc3\xa5det rundt Moab etter \xc3\xa5 ha sett hele landet fra toppen av et h\xc3\xb8yt fjell. Josva ble etter Moses' d\xc3\xb8d den nye lederen og f\xc3\xb8rte folket inn i landet Kanaan._NEWLINE_Bibelen er blant de f\xc3\xa5 kilder som forteller om hvordan israelittene (eller hebreerne) kom til Kanaan fra Egypt. Ettersom Bibelen er skrevet mange \xc3\xa5rhundre senere enn de faktiske hendelsene av autoriteter som representerte makthaverne i omr\xc3\xa5det, har det fra et arkeologisk og historisk st\xc3\xa5sted v\xc3\xa6rt mange un\xc3\xb8yaktigheter og direkte feil i Bibelens fortelling. Likevel er Bibelen den viktigste kilden for den generelle utviklingen i dette omr\xc3\xa5det og j\xc3\xb8denes historie._NEWLINE_I Josvas bok fortelles det om israelittenes erobringer som stemmer godt overens med arkeologiske funn av kanaaneiske byer som ble \xc3\xb8delagt p\xc3\xa5 1200-tallet f.Kr. Kanaaneerne som levde i omr\xc3\xa5det hadde en kultur og en polyteistisk religion som stemmer med Bibelens fortelling om israelittenes kamp mot lokale gudedyrkelser. P\xc3\xa5 1100-tallet f.Kr. var det kamper i Palestina mellom to religi\xc3\xb8se tradisjoner (polyteisme og Jahve-kulten). Egypt, som tidligere hadde hatt overherred\xc3\xb8mmet over omr\xc3\xa5det, hadde n\xc3\xa5 mistet sitt fotfeste, og uten et sterkt Egypt l\xc3\xa5 veien \xc3\xa5pen for de mindre semittiske folkeslagene til \xc3\xa5 overta omr\xc3\xa5det._NEWLINE_Israelittene fikk st\xc3\xb8tte fra nomadiske stammer og semittiske folkeslag som var beslektet med Abraham. Alliansen var mulig fordi de alle i mer eller mindre grad dyrket Jahve. Denne kulten var lenge det viktigste som knyttet disse folkene sammen, men var ikke en hindring til at det oppsto konflikter._NEWLINE_Israelittene erobret og \xc3\xb8dela de mer siviliserte kanaaneerne og overtok deres skriftsystem. Byggepraksisen ble ogs\xc3\xa5 overtatt, men uten at israelittene oppn\xc3\xa5dde samme kvalitet som sine forgjengere. Jerusalem var p\xc3\xa5 dette tidspunktet et lite sted uten noen stor betydning og kunne ikke m\xc3\xa5le seg med andre byer som allerede hadde blomstret og forfalt i oldtidens verden._NEWLINE_Etter Josvas tid fulgte Dommertiden hvor landet ble styrt av de s\xc3\xa5kalte dommere, karismatiske ledere. De sto fram som befriere hver gang israelittene var blitt undertrykt av andre herskere. _NEWLINE_If\xc3\xb8lge beretningen var landets f\xc3\xb8rste konge Saul. Han dateres til omkring 1100-1000 f.Kr. Landet var forent under han og hans to etterf\xc3\xb8lgere, David og Salomo i Det forente konged\xc3\xb8mme Israel. Sistnevnte Salomo er kjent for byggingen av Det f\xc3\xb8rste tempelet i Jerusalem._NEWLINE_ _NEWLINE_Israelittene etablerte et konged\xc3\xb8mme, og monarkiet kom som en n\xc3\xb8dvendig f\xc3\xb8lge av at man m\xc3\xa5tte organisere krigf\xc3\xb8ringen ved \xc3\xa5 konsolidere nasjonen. I vest utgjorde filisterne rundt bystater som Gaza en sterkere motstand enn kanaaneerne, mye fordi disse hadde jernteknologi. Filisterne stammet antagelig fra \xc2\xabhavfolkene\xc2\xbb som antagelig hadde kommet fra Egeerhavet, og det er fra disse vi henter navnet Palestina. I nord bodde f\xc3\xb8nikerne, et handelsfolk. N\xc3\xa5r kanaaneerne ble stadig mer erobret, ga det grunnlaget for det israelittiske konged\xc3\xb8mmet omkring 1000 f.Kr. Samtidig ble det opprettet en annen institusjon med profeter, og profeten Samuel salvet den f\xc3\xb8rste kongen Saul og hans etterf\xc3\xb8lger David._NEWLINE_Etter at kong Salomo d\xc3\xb8de i 922 f.Kr. ble det israelittiske konged\xc3\xb8mmet delt i to. Det var bare stammene til Juda og Benjamin som aksepterte Salomons s\xc3\xb8nn Rehabeam som sin konge, og dermed opprettet de det s\xc3\xb8rlige konged\xc3\xb8mmet Judea med Jerusalem som hovedstad. I nord gjorde de \xc3\xb8vrige stammene Jeroboam til konge og opprettet riket Israel med Sikem og senere Samaria som hovedstad. Ofte omtaler man da nordriket som Israel og s\xc3\xb8rriket som Judea. Gjennom skiftende omstendigheter eksisterte disse rikene gjennom ca. 300 \xc3\xa5r._NEWLINE_Nordriket Israel forsvant ut av historien da Assyria erobret hovedstaden Samaria i 722 f.Kr. De ti israelske stammene som utgj\xc3\xb8r konged\xc3\xb8mmet Israel ble spredt utover det assyriske riket eller drept. Dette gir opphav til myten om Israels ti forsvunne stammer._NEWLINE_Nebukadnesar II, konge av Babylon, br\xc3\xb8t ned Jerusalems murer og \xc3\xb8dela Salomos tempel i 587 f.Kr. Byen ble fullstendig \xc3\xb8delagt og en del av innbyggerne ble deportert til Babylon._NEWLINE_Innbyggerne av Judea er de to gjenv\xc3\xa6rende stammene av de opprinnelige tolv stammene. For folket fra Judea skal imidlertid fangenskapet i Babylon bare utgj\xc3\xb8re en egen epoke i j\xc3\xb8disk historie, og i motsetning til Israels folk, klarer disse stammene \xc3\xa5 bevare sin etniske og religi\xc3\xb8se identitet. Dette fangenskapet preget mye av kjernen i j\xc3\xb8dedommen og markerer begynnelsen av religionen. Her blir de f\xc3\xb8rste tekster skrevet ned, og det er f\xc3\xb8rst n\xc3\xa5 betegnelsen j\xc3\xb8der blir etablert._NEWLINE_Da Babylon senere ble invadert av perserne omkring 539 f.kr., skulle j\xc3\xb8dene f\xc3\xa5 lov til \xc3\xa5 vende tilbake til Judea som ble under persisk overherred\xc3\xb8mme. Landet ble da en provins under persernes styre, men tradisjonene ble i stor grad gjenopprettet. _NEWLINE_Israel kom siden under makedonerne da Aleksander den store erobret persernes rike. Den f\xc3\xb8lgende tiden var preget av uro. Makkabeeroppr\xc3\xb8ret f\xc3\xb8rte med seg politiske stridigheter. Samtidig var landet til tider selvstendig som et konged\xc3\xb8mme. _NEWLINE_Da romerne kom til makten, ble landet anerkjent som et konged\xc3\xb8mme og Herodes den store ble valgt til konge. Etter hans tid ble riket delt mellom tre av hans s\xc3\xb8nner, Herodes Arkhelaos, Herodes Antipas og Herodes Filippo. Herodes den store sies \xc3\xa5 ha f\xc3\xa5tt i gang barnemordet omkring Betlehem da han ikke klarte \xc3\xa5 finne Jesus. Herodes Agrippa I omtales som en forf\xc3\xb8lger av de kristne. Herodes Agrippa II spilte en viktig rolle i rettssaken mot Paulus. Herodesfamilien hadde mer eller mindre makten fram til Jerusalem ble \xc3\xb8delagt av romerne i \xc3\xa5r 70. Etter dette var det flere oppr\xc3\xb8r, blant annet Bar Kokhba-oppr\xc3\xb8ret, men ingen vant frem._NEWLINE_J\xc3\xb8dedommen og kristendommen kan sies \xc3\xa5 v\xc3\xa6re den viktigste arven etter oldtidens Israel."